**Állatnyilvántartó rendszer**

**Követelmény specifikáció**

Egy állatnyilvántartó rendszert szeretnénk fejleszteni, mely az állatokról tárol bizonyos adatokat. Ehhez fontos, hogy tároljuk az állatokhoz kapcsolódó állattartók, azaz az egyszerű felhasználok fontosabb adatait (bejelentkezési adatok, lakhely, elérhetőség, stb.). Az állattartók mellett fontos megkülönböztetnünk az állatorvosokat, és az adminokat is.

Az **adminok** mindenhez hozzáférnek, nekik lesz lehetőségük az újonnan regisztrált tagokat felülvizsgálni, majd elfogadni a regisztrációjukat (míg nem fogadják el ezeket a regisztrációkat, addig az adott felhasználónak nincs lehetősége bejelentkeznie a rendszerbe!). Továbbá, ha bármilyen adatot kíván módosítani az egyik felhasználó, akkor is az adminoknak kell ezt felülvizsgálni és elfogadni, ha bármely módosítással probléma van, akkor ezt jelzik a felhasználónak. – Esetleg egy belső üzenetküldő rendszer is kellene. Az adminok regisztrálhatják az új állatorvosokat. Lehetőségük van az orvosokat más megyékhez rendelni és a felhasználók szerepkörét módosítani.

Az **állatorvosok** olyan szerepkört kapnak, melybe bele tartozik az új tartási helyek regisztrálása, elfogadása, új tenyészetek felvitele és a hozzátartozó felhasználó hozzárendelése, esetleg a felhasználóhoz tartozó állatok felvitele. Megyei bontásban lesznek szétválasztva az állatorvosok, ezáltal csak azokat a tartási helyeket és tenyészeteket kezelhetik, melyek hozzájuk tartoznak. Egy felhasználó csak azután tud felvinni állatokat a rendszerbe, ha az állatorvosa regisztrálta a hozzá tartozó tartási helyet és a tenyészetet. Az új állat pedig csak azt követően lesz látható a felhasználók számára, ha az állatorvosa megvizsgálta, és elfogadta azt.

Egy **állatról** a következőket lehet/kell majd tárolni:

* állat azonosító száma (fülszám) – 10 – 12 számjegy
* beceneve (nem kötelező) – kisebb gazdaságokban a felhasználó adhat nevet az állatainak, ezt követően, ha bármilyen értesítés érkezik ezzel az állattal kapcsolatban, ezzel a névvel lesz azonosítva. Ennek hiányában az állat azonosító száma jelenik meg.
* neme
* születési dátum
* halál dátuma (nem kötelező)
* anyja azonosítószáma (nem kötelező) – nem minden állatfaj esetén tartjuk számon, hogy ki az anya.
* faja – szarvasmarha, ló, baromfi, stb.
* fajtája – pl. ló esetén nóniusz..
* színe
* elfogadott-e az állatorvos által - ezáltal lesz majd megjelenítve az állat a felhasználók számára
* kik voltak az előző tartói az állatnak (nem kötelező)
* hol tartózkodott előzőleg az állat (nem kötelező) [nem feltétlen volt előző tartó…]
* borjainak tárolása (nem kötelező)
* legutóbbi berakás időpontja (nem kötelező) – szerver oldal majd ebből számolja ki, hogy mikor kell ellenie az állatnak, és azt elküldi a kliens oldalnak. Abban az esetben, ha már közel vagyunk az elléshez, akkor értesítést fog megjeleníteni a kliens oldal - „Hamarosan ellik a XY állatod!” – üzenettel. – Ellést követően ez a mező újra üres lesz, mindaddig, míg egy újabb berakás megnem történik. – ezt a felhasználó saját maga is módosíthatja.
* betegségek listája (nem kötelező) - (milyen betegség, mettől, meddig tartott – abban az esetben, ha a betegség még nem ért véget, esetleg egész életén keresztül tart, akkor a „meddig” mezőt üresen hagyjuk.), továbbá megjegyzésre is van lehetőség. – ezt csak az állatorvos kezelheti!

A **tartási helyről** tároljuk a pontos címet, a helyhez tartozó állatorvost (egy helyhez csak egy orvos tartozhat), a kapacitás nagyságát és típusát (m^2, ha, db/hét, db/nap).

A **tenyészetről** tároljuk a tenyészet azonosítóját, a hozzátartozó állattartót, a tenyészet típusát [*állattartó, vágóhíd, halfeldolgozó, karantén, baromfikeltető, halkeltető, mesterséges termékenyítő állomás, piac (állatvásár), rakodóhely, gyűjtőállomás, állategészségügyi intézmény, állatkiállítás, állati eredetű melléktermék feldolgozó, ellenőrző állomás (pihentető hely), egyéb*]. A tenyészet minősítését (ami lehet önálló vagy megyei). A tenyészet csak egy típusú lehet, és csak egy állattartója lehet. Már 1 szarvasmarhával rendelkező személynek is lehet tenyészete, melynek típusa akár lehet: állattartó.

* Minden tenyészetnek egy tartási helyhez kell tartoznia.
* Egy tartási helyhez több tenyészet is tartozhat, de egy tenyészethez csak egy tartási hely tartozhat.
* Egy felhasználónak egy tartási helyen csak egy tenyészete lehet.
* Egy tartási helyhez tartozó minden tenyészetnek azonos típusúnak kell lenni.
* Az állatok a tenyészetekhez lesznek kapcsolva.

Kliens oldalon a felhasználók felül elhelyezkedő fülek segítségével navigálhatnak, a fülek nevei mellett az új értesítések számát feltüntetjük "Fülneve +[szám]". Ha az értesítések száma elérte a 100-at, akkor onnantól kezdve ezt +99 formátumban jelenítjük meg.